**Baltijas jūras reģiona programmas 2014.-2020.gadam projekta**

**KOPSAVILKUMS**

**1.Risināmā jautājuma būtība**

Pamatojoties uz Ministru Kabineta (turpmāk – MK) 2013.gada 22.novembra rīkojuma Nr.561 „Par uzdevumiem Eiropas Savienības strukturālo un investīciju fondu mērķa „Eiropas teritoriālā sadarbība” 2014.-2020.gada plānošanas periodam vadības, uzraudzības un kontroles sistēmas ieviešanai” 2.2.4.apakšpunktā doto uzdevumu, Vides aizsardzības un reģionālās attīstības ministrija (turpmāk – VARAM) ir sagatavojusi Baltijas jūras reģiona sadarbības programmas 2014.-2020.gadam projektu (turpmāk - Programma), kas tiks īstenota Eiropas Savienības Strukturālo un investīciju fondu mērķa „Eiropas teritoriālā sadarbība” (turpmāk – ETS) ietvaros.

Eiropas Savienības Strukturālo un investīciju fondu 2014.-2020.gadam perioda ETS mērķis paredz pārrobežu, transnacionālās un starpreģionu sadarbības programmu ieviešanu, kas tiks finansētas no Eiropas Reģionālās attīstības fonda līdzekļiem.

**Programma ir izstrādāta atbilstoši:**

* Eiropas Parlamenta un Padomes Regulai (ES) Nr. 1303/2013 (2013.gada 17.decembris), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr.1083/2006;
* Eiropas Parlamenta un Padomes Regulai (ES) Nr.1301/2013 (2013.gada 17.decembris) par Eiropas Reģionālās attīstības fondu un īpašiem noteikumiem attiecībā uz mērķi „Investīcijas izaugsmei un nodarbinātībai” un ar ko atceļ Regulu (EK) Nr. 1080/2006;
* Eiropas Parlamenta un Padomes Regulai (ES) Nr.1299/2013 (2013.gada 17.decembris) par īpašiem noteikumiem par atbalstu no Eiropas Reģionālās attīstības fonda saistībā ar mērķi „Eiropas teritoriālā sadarbība”;
* Stratēģijai „Eiropa 2020”;
* Nacionālajiem plānošanas dokumentiem.

Saskaņā ar Eiropas Parlamenta un Padomes Regulas (ES) Nr. 1299/2013 8.panta 9.punktu pirms sadarbības programmas iesniegšanas Eiropas Komisijā iesaistītajām dalībvalstīm rakstiski jāapstiprina sava piekrišana sadarbības programmas saturam. Šī piekrišana aptver arī visu iesaistīto dalībvalstu saistības nodrošināt sadarbības programmas īstenošanai vajadzīgo nacionālo līdzfinansējumu.

Saskaņā ar Ministru kabineta 2013.gada 22.novembra rīkojumu Nr. 561 „Par uzdevumiem Eiropas Savienības strukturālo un investīciju fondu mērķa ”Eiropas teritoriālā sadarbība” 2014.-2020.gada plānošanas periodam vadības, uzraudzības un kontroles sistēmas ieviešanai” 1.punktu VARAM noteikta par nacionālo atbildīgo iestādi ETS mērķa programmu politikas izstrādei un koordinēšanai.

2012.gadā VARAM sadarbībā ar attiecīgo Programmas partnervalstu pārstāvjiem uzsāka Programmas izstrādi, izveidojot Apvienoto Programmēšanas komiteju (turpmāk –APK), kurā piedalās Dānijas, Igaunijas, Somijas, Vācijas, Latvijas, Lietuvas, Polijas, Zviedrijas, Baltkrievijas, Krievijas, Norvēģijas pārstāvji, kā arī Eiropas Komisijas pārstāvji.

Latvijā, lai nodrošinātu Eiropas Savienības Strukturālo un investīciju fondu 2014.-2020.gada plānošanas perioda ETS mērķa darbības programmu izstrādes uzraudzību, kā arī koordināciju un sinerģiju starp Eiropas Savienības programmām un Latvijas nacionālajām interesēm, tika izveidota un darbojas Latvijas Konsultatīvā darba grupa, kuras sastāvā ir Ārlietu ministrijas, Ekonomikas ministrijas, Finanšu ministrijas, Iekšlietu ministrijas, Izglītības un zinātnes ministrijas, Finanšu ministrijas, Kultūras ministrijas, Labklājības ministrijas, Satiksmes ministrijas, Veselības ministrijas, Vides aizsardzības un reģionālās attīstības ministrijas, Zemkopības ministrijas, Latgales, Vidzemes, Rīgas, Kurzemes un Zemgales plānošanas reģionu, Pārresoru koordinācijas centra, biedrības "Latvijas Pašvaldību savienība" un biedrības "Latvijas Lielo Pilsētu asociācija" pārstāvji.

Programmas projektam tika veikta sākotnējā izvērtēšana (*ex-ante*) un stratēģiskais ietekmes uz vidi novērtējums.

2013.gada decembrī partnervalstis apstiprināja Programmas projektu, kas kopā ar stratēģiskā ietekmes uz vidi novērtējuma ziņojumu tika nodots publiskajai apspriešanai. Latvijā publiskā apspriešana tika organizēta laikā no 2014.gada 17.februāra līdz 2014.gada 28.martam, savukārt sabiedriskās apspriedes sanāksme notika 2014.gada 28.martā.

Balstoties uz publiskajās apspriedēs saņemtajiem komentāriem visās dalībvalstīs, Programmas projekts ticis precizēts un 2014.gada 14.maijā APK apstiprināts.

**2. Piedāvātais risinājums**

Programmas mērķis ir stiprināt integrētu teritoriālo attīstību un sadarbību inovatīvākam, vieglāk pieejamam un ilgtspējīgākam Baltijas jūras reģionam.

Programmas teritorija: Programma ietver visu Dānijas, Igaunijas, Somijas, Latvijas, Lietuvas, Polijas, Zviedrijas, Baltkrievijas un Norvēģijas teritoriju, kā arī sekojošas Vācijas (Berlīnes, Brandenburgas, Brēmenes, Hamburgas, Meklenburgas-Priekšpomerānijas, Šlēsvigas-Holšteinas federālā zeme un Lejassaksija (Lineburgas reģions (NUTS II līmenis) un Krievijas (Sanktpēterburga, Arhangeļskas apgabals, Vologdas apgabals, Kaļiņingradas apgabals, Karēlijas Republika, Komi Republika, Ļeņingradas apgabals, Murmanskas apgabals, Ņencu autonomais apvidus, Novgorodas apgabals, Pleskavas apgabals) teritorijas.

Programmas tematiskā koncentrācija: Programmas partnervalstis vienojušās piemērot koncentrācijas principu nosakot četrus prioritāros virzienus:

**1.prioritārais virziens „Inovācijas spējas”**

(Pamatojoties uz Eiropas Parlamenta un Padomes Regulas (ES) Nr. 1303/2013 9.panta 1.tematisko mērķi: nostiprināt pētniecību, tehnoloģiju attīstību un inovāciju)

Prioritārais virziens ir veltīts pasākumiem, kas stiprina Baltijas jūras reģiona spēju radīt un komercializēt inovācijas. Tā mērķis ir atbalstīt sistēmu tādu inovāciju radīšanai, kas pamatojas uz reģiona papildināmību, lai tiktu izstrādātas un pilnībā attīstītas jaunas, viedas kompetenču un stipro pušu kombinācijas. Šis prioritārais virziens ierosina eksperimentēt ar jaunām pieejām un risinājumiem, kas praktiski pārbaudāmi izmēģinājuma darbībās konkrētās jomās, kuras atspoguļo Baltijas jūras reģiona svarīgas sabiedrības problēmas un nozares.

**2. prioritārais virziens “Efektīva dabas resursu pārvaldība”**

(Pamatojoties uz Regulas (ES) Nr. 1303/2013 9. panta 6. tematisko mērķi: saglabāt un aizsargāt vidi un uzlabot resursu izmantošanas efektivitāti)

Prioritārā virziena mērķis ir samazināt Baltijas jūras reģiona ūdeņu piesārņojumu un stiprināt resursu ziņā izdevīgu izaugsmi, jo īpaši ilgtspējīgu ražošanu un atjaunojamo energoresursu izmantošanu, energoefektivitāti un resursu ziņā izdevīgu jūras nozaru izaugsmi.

**3.prioritārais virziens „Ilgtspējīga transporta nozare”**

 (Pamatojoties uz Regulas (ES) Nr. 1303/2013 9. panta 7. tematisko mērķi: veicināt ilgtspējīgu transportu un novērst trūkumus tīkla pamatinfrastruktūrā)

Prioritārā virziena mērķis ir labāka sekundāro un terciāro transporta tīklu un mezglu savienošana Baltijas jūras reģiona galvenajos transporta tīklos, kā to noteikusi TEN-T un Ziemeļu dimensijas Transporta un loģistikas partnerība, jo īpaši iekļaujot partnervalstu transporta tīklus Baltkrievijas, Krievijas un Norvēģijas reģionos.

**4. prioritārais virziens “Institucionālā kapacitāte makroreģionu sadarbībai”**
(Pamatojoties uz Regulas (ES) Nr. 1303/2013 9. panta 11. tematisko mērķi: uzlabot publisko iestāžu un ieinteresēto personu institucionālo spēju un efektīvu valsts pārvaldi)

Prioritārais virziens ir paredzēts, lai stiprinātu Eiropas Savienības Stratēģijas Baltijas jūras reģionam ieviešanu, kā arī lai īstenotu Eiropas Savienības Stratēģijas Baltijas jūras reģionam un partnervalstu reģionālo stratēģiju kopīgās prioritātes.

**5.prioritārais virziens „Tehniskā palīdzība”**

Atbalsts efektīvai Programmas ieviešanai.

Programmas konteksts: Programma veicina pārnacionālu sadarbību un integrāciju Baltijas jūras reģionā, īstenojot projektus, kas risina reģionam kopīgas galvenās problēmas. Programmas pievienotā vērtība ir saistīta ar atbalstīto pasākumu un investīciju pārnacionālo ieguvumu.

Ņemot vērā Programmas plašo ģeogrāfisko pārklājumu un tematu daudzveidību, finanšu līdzekļi ir ierobežoti, jo īpaši salīdzinājumā ar valstu un reģionālajām Kohēzijas programmām. Tā kā Programma nevar finansēt liela mēroga projektu īstenošanu, tā investē Programmas mērķa grupu **institucionālajā kapacitātē**, uz reģionālo attīstību atstājot būtisku ietekmi.

Ar institucionālo kapacitāti Programmā saprot:

1. uzlabotas institucionālās zināšanas un kompetences;
2. uzlabotu pārvaldes un organizatorisko struktūru;
3. efektīvu cilvēkresursu un tehnisko resursu (datu bāzes, tehniskie risinājumi, mazā infrastruktūra utt.) izmantošana;
4. labākas spējas piesaistīt jaunus finanšu resursus;
5. labākas spējas darboties pārnacionālā vidē.

Programmas finansējuma saņēmēji var būt valsts, reģionālās un vietējās pašvaldības un iestādes (tai skaitā universitātes un zinātniskās institūcijas); nevalstiskās organizācijas, privātais sektors.

Transnacionālās sadarbības projektā jāpiedalās vismaz trim partneriestādēm no vismaz trim valstīm.

Partnervalstis vienojušās, ka Programmas Vadošās iestādes/Kopīgā Sekretariāta funkcijas pildīs Šlēsvigas-Holšteinas Investīciju banka, Berlīnē, Vācijā, nodrošinot sadarbības programmas pārvaldību, ievērojot pareizas finanšu pārvaldības principu. Partnervalstu nacionālās intereses tiks pārstāvētas, nodrošinot dalību Programmas Uzraudzības komitejā, pieņemot lēmumus par finansējuma piešķiršanu, kā arī uzraugot Programmas īstenošanas progresu.

**3. Politikas dokumenta īstenošanai papildus nepieciešamais finansējums un paredzētie finansēšanas avoti**

Programmu līdzfinansē Eiropas Reģionālās attīstības fonds (ERAF) un 2014.–2020. gada periodam piešķirtais budžets ir 263 milj. eiro. 248 milj. eiro no kopējā ERAF budžeta tiks piešķirti 1.-4.prioritātei, savukārt 15 milj. eiro no ERAF 5.prioritātei.

ERAF līdzfinansējums Latvijas projektu partneriem 1.- 4.prioritātes ietvaros ir 85% apmērā no attiecināmajiem izdevumiem. ERAF līdzfinansējuma koeficients 5.prioritātei ir 25%.

Dalībvalstīm ir jānodrošina nacionālais līdzfinansējums Programmas Tehniskās palīdzības budžetā atbilstoši to procentuālajam ERAF ieguldījumam Programmas budžetā. Iemaksas jāveic septiņos ikgadējos maksājumos laikā no 2015.-2021.gadam. Latvijai nacionālā līdzfinansējuma kopējās iemaksas Programmas Tehniskās palīdzības budžetā jānodrošina 158 918 euro apmērā.

07.07.2014.

1 204

I.Gruševa, 67026472

ilga.gruseva@varam.gov.lv